Keywords

Summary



Keywords

1. Kmetijstvo – Skupna ureditev trgov – Sladkor – Proizvodna dajatev – Osnova za izračun

(Uredba Sveta št. 318/2006, člena 16 in 19; Uredba Komisije št. 290/2007, člen 1)

2. Kmetijstvo – Skupna ureditev trgov – Sladkor – Proizvodna dajatev – Osnova za izračun

(uredbi Sveta št. 318/2006, člena 16 in 19, ter št. 320/2006; Uredba Komisije št. 290/2007, uvodna izjava 8)

Summary

1. Člen 16 Uredbe št. 318/2006 o skupni ureditvi trgov v sektorju sladkorja je treba razlagati tako, da se v osnovo za izračun proizvodne dajatve vključi tudi količina kvotnega sladkorja, ki je umaknjena s trga v skladu s členom 19 te uredbe in členom 1 Uredbe št. 290/2007 o določitvi odstotka iz člena 19 Uredbe št. 318/2006 za tržno leto 2007/2008.

Iz vsebine in sistematike člena 16 Uredbe št. 318/2006 je razvidno, da je zakonodajalec Unije v okviru reforme skupne ureditve trgov v sektorju sladkorja želel vpeljati novo dajatev, katere osnova za izračun ni količina sladkorja, ki je bila dejansko proizvedena, ampak dodeljena kvota za sladkor. Medtem ko člen 16(1) določa načelo za določitev dajatve za kvote za sladkor, ki jih imajo podjetja za proizvodnjo sladkorja, člen 16(2) določa višino te dajatve.

To analizo potrjuje člen 16(3) Uredbe št. 318/2006, ki spet določa konkretne oblike določitve proizvodne dajatve. Na eni strani prvi pododstavek dejansko določa, da skupno proizvodno dajatev, ki se plača v skladu z odstavkom 1, zaračuna država članica podjetjem na svojem ozemlju glede na kvoto, ki jo imajo v zadevnem tržnem letu. Na drugi strani je v drugem pododstavku člena 16(3) zahtevano, da podjetja opravijo plačila najpozneje do konca februarja ustreznega tržnega leta. Do tega datuma se še ne ve, koliko sladkorja bo pridelanega v tem tržnem letu, saj se tržno leto v skladu s členom 1(2) navedene uredbe začne 1. oktobra in konča 30. septembra naslednje leto.

V preostalem niti iz Uredbe št. 318/2006 niti iz katere druge okoliščine ne izhaja, da je zakonodajalec Unije želel količino kvotnega sladkorja, ki je umaknjen s trga, izvzeti iz osnove za izračun proizvodne dajatve, v skladu s členom 19 te uredbe.

(Glej točke od 22 do 25 in točko 1 izreka.)

2. Vključitev s trga umaknjenih količin kvotnega sladkorja v osnovo za izračun proizvodne dajatve, določene v členu 16 Uredbe št. 318/2006 o skupni ureditvi trgov v sektorju sladkorja, ni očitno neprimerna, zaradi česar ni v nasprotju z načelom sorazmernosti.

Taka vključitev tudi ni v nasprotju z načelom nediskriminacije. Sicer lahko zaradi načina določitve umika vodi do različnega obravnavanja podjetij, ki so morda v primerljivem položaju, vendar so ustanovljena v različnih državah članicah. Vendar se zdi, da je tako obravnavanje podjetij objektivno utemeljeno. Ker namreč porazdelitev kvot med podjetja in njihovo upravljanje zagotavljajo države članice, vsaka od njih uredi tudi opustitev kvot, ki pa je v vsaki državi članici različna. V teh okoliščinah, kot je razvidno iz uvodne izjave 8 Uredbe št. 290/2007 o določitvi odstotka iz člena 19 Uredbe št. 318/2006 za tržno leto 2007/2008, je treba upoštevati dejstvo, da bi omejitve, povezane z umikom, lahko imele resne gospodarske posledice za podjetja v državah članicah, ki so pokazala posebna prizadevanja v okviru sheme za prestrukturiranje, vzpostavljene z Uredbo št. 320/2006 o ustanovitvi začasne sheme za prestrukturiranje industrije sladkorja v Evropski skupnosti in spremembi Uredbe št. 1290/2005 o financiranju skupne kmetijske politike, in da bi bil tak učinek dejansko v nasprotju s ciljem te sheme in skupne ureditve trgov tega sektorja. Delna ali popolna oprostitev uporabe enakega odstotka umika s trga v državah članicah ima za posledico upoštevanje prizadevanj držav članic, da bi se kvote dokončno opustile.

(Glej točke 40 in od 45 do 47.)